Diari Oficial de la Generalitat Valenciana


Sumari del DOGV 2749, del 16-05-1996 (1996/838227)

ORDRE de 8 de maig de 1996, de la Conselleria de Cultura, Educació i Ciència, per la qual es convoquen cursos d'especialització en educació infantil, educació musical, educació física i llengües estrangeres (anglès), adreçats al personal docent d'Educació Infantil i Primària de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/05/08/(1)/dof/vci/html**

### Dades del document

Número de DOGV
:   2749

Data del DOGV
:   16-05-1996

Secció del DOGV
:   DISPOSICIONS GENERALS

Número del document
:   1996/838227


Data del document
:   08-05-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 8 de maig de 1996, de la Conselleria de Cultura, Educació i Ciència, per la qual es convoquen cursos d'especialització en educació infantil, educació musical, educació física i llengües estrangeres (anglès), adreçats al personal docent d'Educació Infantil i Primària de la Comunitat Valenciana.   
La Llei Orgànica d'Ordenació General del Sistema Educatiu (LOGSE) estableix a l'article 10 que l'Educació Infantil serà impartida per mestres especialistes i que, en el primer cicle, els centres disposaran així mateix d'altres professionals amb la deguda qualificació per a l'atenció apropiada als xiquets i xiquetes d'aquesta edat. També, a l'article 14, s'estableix que les llengües estrangeres, l'educació musical i l'educació física constitueixen àrees obligatòries, de caràcter global i integrador, a través de les quals s'organitza l'Educació Primària. Igualment ordena que aquestes àrees seran impartides per mestres amb l'especialització corresponent.  
El Reial Decret 895/1989 (modificat pel Decret 1664/1991) en l'article 17 estableix que per a impartir aquests ensenyaments es requerirà certificació de l'habilitació corresponent, que podrà obtenir-se, entre d'altres, mitjançant la superació de cursos d'especialització convocats pel MEC o, en aquest cas, la Generalitat Valenciana.  
També, l'Ordre d'11 d'octubre de 1994 (BOE 19.10.94) per la qual es regulen les titulacions mínimes que han de posseir els professors dels centres privats d'Educació Infantil i Primària, desenvolupant els articles 10 i 16 de la LOGSE, estableix que aquests ensenyaments els podrà impartir el professorat que haja superat els cursos d'especialització convocats en els mateixos termes especificats en el Reial Decret 895/1989.  
La qual cosa planteja la necessitat de promoure un procés de realització de cursos de formació científica i didàctica per tal de facilitar l'assoliment de la condició d'especialista, en qualsevol d'aquestes modalitats, al professorat que presta els seus serveis en la Comunitat Valenciana.  
L'esmentat procés ha de contribuir tant a que els centres disposen en Educació Infantil i en Educació Primària dels especialistes que la Llei d'Ordenació General del Sistema Educatiu i la seua normativa d'aplicació estableixen, com a que el professorat que, sense ser especialista, esta impartint docència en centres privats en una matèria determinada, puga passar a impartir-la en un altre centre docent privat distint, després d'haver superat un curs d'especialització.  
Per últim, a més de la legislació esmentada, aquests cursos d'especialització reuneixen els requisits establerts en l'Ordre Ministerial d'11 de gener de 1996 (BOE 23.01.96) per la qual s'homologuen cursos d'especialització per al professorat d'Educació Infantil, d'Educació Primària, d'Educació Especial i del primer cicle d'Educació Secundària Obligatòria i d'habilitació per als professionals del primer cicle d'Educació Infantil. En conseqüència, segons la disposició comuna sisena d'aquesta ordre, s'entén que aquests cursos estan homologats pel Ministeri d'Educació i Ciència als efectes previstos en la normativa vigent.  
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer. Convocatòria i destinataris  
Convocar cursos d'especialització en educació infantil, educació musical, educació física i llengües estrangeres (anglès), dirigits al personal docent d'Educació Infantil i Primària de la Comunitat Valenciana:  
a) Funcionaris i funcionàries de carrera o en pràctiques del cos de mestres en servei actiu. També podran accedir als cursos les persones que estiguen prestant serveis com a funcionaris/es interins/es en llocs de treball adscrits al cos de mestres, o en condicions de prestar-los, al estar inclosos en les llistes de professorat interí del curs acadèmic corresponent.  
b) Contractats laborals indefinits que tot prestant serveis en centres privats d'Educació Preescolar o Infantil i Primària inscrits en el Registre de Centres Docents de la Comunitat Valenciana reuneixen els requisits de titulació als quals es refereix l'annex II de l'Ordre Ministerial d'11 de gener de 1996 (BOE 23.01.96).  
Les bases específiques d'aquests cursos, figuren als annexos corresponents d'aquesta ordre.  
Segon. Organització i realització  
L'organització d'aquests cursos anirà a càrrec de la Direcció General d'Ordenació i Innovació Educativa i Política Lingüística, mitjançant el Servei de Formació del Professorat.  
D'acord amb l'Ordre d'11 de gener de 1996 (BOE 23.01.96) abans esmentada, les especialitats d'educació infantil, educació física i Llengües Estrangeres (Anglès) es realitzaran conjuntament per la Conselleria de Cultura, Educació i Ciència i la Universitat de València, amb la qual aquesta Conselleria subscriurà el conveni adient. El curs d'educació musical el realitzarà la Conselleria de Cultura Educació i Ciència.  
Tercer. Característiques dels cursos  
La realització del curs d'especialització amb avaluació positiva:  
a) Habilitarà els funcionaris de carrera i els funcionaris interins del cos de mestres per al desenvolupament dels corresponents llocs de treball en l'especialitat d'educació infantil, educació musical, educació física o llengües estrangeres (anglès), de l'Educació Primària, segons allò que estableix el Reial Decret 895/1989, de 14 de juliol (BOE 20 juliol de 1989).  
b) Possibilitarà que els mestres, diplomats en Professorat d'Educació General Bàsica, Mestres d'Ensenyament Primari i aquelles altres titulacions que desenvolupen tasques docents en centres privats segons estableix l'Ordre d'11 d'octubre de 1994 (BOE 19.10.94), per la qual es regulen les titulacions mínimes que ha de posseir el professorat dels centres privats d'Educació Infantil i Primària, puguen desenvolupar els corresponents llocs de treball per a impartir l'especialitat cursada d'educació infantil, educació musical, educació física o llengües estrangeres (anglès).  
La durada dels cursos d'educació infantil, d'educació física i de llengües estrangeres (anglès) és de 500 hores i la durada del curs d'educació musical és de 540 hores, tot comprenent les sessions teòriques i pràctiques docents.  
Els cursos s'estructuren en:  
a) Fases intensives: durant els mesos de juny, juliol i setembre i en jornades monogràfiques al llarg del curs.  
b) Fases extensives: en els mesos d'octubre a juny, tot comprenent:  
- Pràctiques docents impartides en el centre de cada participant, dins l'horari lectiu.  
- Una sessió setmanal dedicada a classes lectives i/o al treball en seminari, per a la qual cosa el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures escaients de flexibilitat.  
L'oferta de cursos de cada especialitat es determina en les bases específiques de l'annex corresponent. La confirmació de cada curs hi resta supeditada a que hi haja un mínim de 20 membres per grup que superen la prova pràctica de selecció per participar-hi.  
Es reserva el 25% del màxim de les places per a personal docent de centres privats. Aquest percentatge podrà augmentar-se cas que hi resten places vacants, una vegada ateses les sol·licituds del professorat funcionari que reuneix les condicions de participació.  
Quart. Finançament dels cursos  
El finançament per a sufragar aquests cursos d'especialització anirà a càrrec dels capítols següents:   
A) Les despeses derivades de la realització dels mòduls conveniats d'aquests cursos estaran subjectes al capítol 4 de la línia 404/000/96 del programa pressupostari 421.30 de l'exercici de l'any 1996. La Conselleria de Cultura, Educació i Ciència abonarà a la Universitat de València una quantitat màxima de 4.718.000 PTA. segons el conveni corresponent signat a l'efecte.  
Les quantitats corresponents al desenvolupament d'aquests cursos durant l'exercici de 1997, seran fixades mitjançant addendes a l'esmentat conveni i estaran subordinades al que dispose la Llei de Pressupostos de la Generalitat Valenciana.  
B) Quant a les despeses per la realització del curs d'educació musical així com les derivades de la realització dels mòduls didàctico-pràctics i del funcionament dels cursos aniran a càrrec del capítol 2 del programa 421.30 de l'exercici de l'any 1996 per la qual cosa es reserva una quantitat màxima de 5.866.960 PTA. Quant a les despeses produïdes per aquest mateix concepte durant l'any 1997 s'aplicarà a càrrec del mateix capítol i programa de l'exercici de l'any 1997, en funció del que determine la Llei de Pressupostos de l'esmentat exercici..  
Cinquè. Condicions de participació  
a) Per a participar en qualsevol dels cursos d'especialització convocats, a més de reunir les condicions establertes al punt primer pel que fa als destinataris, es requereix:  
- No estar en possessió de l'especialitat corresponent.  
- Superar les proves d'accés per a les especialitats de llengües estrangeres (anglès), educació musical i educació física o haver superat la prova d'accés al curs d'especialització convocat en 1995, segons es fa constar en la Resolució de 27 de juliol de 1995 (DOGV 27.09.95).  
- No haver causat baixa, sense justificar, en cap curs d'especialització convocat per la Conselleria de Cultura, Educació i Ciència des de l'any 1993.  
- Complir amb els requisits específics que s'estableixen als annexos corresponents a l'especialitat sol·licitada.  
b) El professorat seleccionat ha d'assistir a la totalitat de les sessions de formació i realitzar totes les activitats del curs. En cas de ser baixa, llevat que siga per força major degudament justificada, no es podrà participar en cursos d'especialització convocats per la Conselleria de Cultura, Educació i Ciència en el termini de tres anys.  
c) La matrícula als cursos serà gratuïta.  
El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria de Cultura, Educació i Ciència. Pel que fa a les fases intensives, quan l'organització del curs ofereix el servei d'allotjament i manutenció, sols es podran sol·licitar ajudes per als desplaçaments, tot comptant per una sola vegada cada setmana l'anada i tornada a la seu del curs.  
Sisè. Documentació  
Les sol·licituds es realitzaran mitjançant instància, segons el model de l'annex V. A la sol·licitud es requereix adjuntar la documentació següent:  
1r Escrit de la direcció del centre escolar on es faça constar:  
a) Que el professorat seleccionat impartirà en el seu horari lectiu, dins la programació anual del centre, la matèria d'especialització per la qual ha optat, en els termes que estableixen les bases de l'annex corresponent.  
b) Que es tindrà en compte, a l'hora de confeccionar els horaris, la compatibilitat de l'horari lectiu del professorat seleccionat amb les activitats del curs d'especialització en cadascuna de les fases.  
2n El professorat de centres privats ha de presentar una fotocòpia del contracte indefinit com a docent.  
3r El professorat que gaudeix o té previst de gaudir de llicència per estudis, coincidint amb les fases del curs, cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment.  
4t Adjuntar la documentació específica que se sol·licita al annexos corresponents a l'especialitat.  
5è El professorat funcionari de carrera adjuntarà, a més, el full de serveis i el certificat actualitzat de les pròpies habilitacions, emès per la direcció territorial de Cultura i Educació corresponent.  
El professorat funcionari interí presentarà certificat emès per la Direcció Territorial de Cultura i Educació que acredite estar en activitat o estar inclòs en la llista del professorat interí del curs 1995-96, tot especificant les especialitats que pot impartir.  
Setè. Termini i lloc de presentació de la documentació  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa i Política Lingüística.  
La presentació de les sol·licituds i la documentació es realitzarà al Registre General de la Conselleria de Cultura, Educació i Ciència o al de les Direccions Territorials de Cultura i Educació, als Centres d'Informació, Iniciatives i Reclamacions de la Generalitat Valenciana, o a les Oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho; o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació serà de 20 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Vuitè. Comissió de selecció  
La selecció de les sol·licituds d'aquestes especialitats la realitzarà una única comissió constituïda pels membres següents:  
- El cap del Servei de Formació del Professorat o persona en qui delegue, que hi actuarà com a president.  
- Un inspector o inspectora d'educació, designat pel director general d'Ordenació i Innovació Educativa i Política Lingüística.   
- Quatre tècnics, un per cada especialitat, designats pel director general d'Ordenació i Innovació Educativa i Política Lingüística, u d'ells actuarà com a secretari de la comissió.  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, tot ajustant les seues actuacions al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió podrà disposar la constitució de subcomissions especialitzades a l'efecte de valorar els mèrits i si s'escau de realitzar les proves d'accés previstes en el procés de selecció dels candidats.  
Novè. Selecció dels participants  
Per a participar als cursos, en les especialitats que ho determinen, cal superar les proves d'accés a les quals es fa referència als annexos corresponents d'aquesta ordre.  
La llista dels sol·licitants admesos per a fer la prova d'accés serà publicada als taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professors, en un termini de 20 dies naturals a partir del dia següent al que finalitze el termini de presentació de sol·licituds. En aquesta llista s'especificarà la data i el lloc on es realitzaran aquestes proves. Hi resten exempts de la realització d'aquesta prova aquells sol·licitants que van superar la prova d'accés al curs d'especialització convocat en 1995, segons es fa constar en la Resolució de 27 de juliol de 1995 (DOGV 27.09.95).  
Entre els aspirants que acompleixen els requisits establerts al punt cinquè apartat a) el procés de selecció constarà de dues parts:  
A) Prioritats.  
1r El professorat que està adscrit a un lloc de treball per al qual no està habilitat.  
2n El professorat al qual se li ha suprimit el seu lloc de treball i que té la possibilitat d'ocupar un lloc vacant d'educació infantil, d'educació musical, d'educació física o de llengua estrangera (anglès) en el seu centre si obté l'especialització corresponent.  
3r El professorat al qual se li ha suprimit el seu lloc de treball.  
4t El professorat amb destinació definitiva, al centre del qual no hi ha suficient nombre d'habilitats en l'especialització que demana.  
5é El professorat funcionari de carrera.  
B) Concurs  
Es baremarà la documentació, d'acord amb els criteris de selecció establerts als annexos corresponents i si s'escau, s'efectuaran les proves d'accés als cursos en les especialitats que ho determinen. La comissió de selecció elaborarà la llista provisional dels seleccionats per a cada curs d'especialització o procedirà a l'anul·lació del curs quan no s'assolesca el mínim de 20 membres establerts en la convocatòria.  
Els resultats es faran públics al tauler d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professors. En les llistes s'especificaran tant les sol·licituds admeses com les denegades amb indicació de la causa.  
Hi haurà un termini de vuit dies naturals per a reclamar davant la comissió de selecció. Aquestes reclamacions es presentaran al Registre General de la Conselleria de Cultura, Educació i Ciència o en el de les direccions territorials de Cultura i Educació.  
Una vegada estudiades i, si s'escau, ateses aquestes reclamacions, la Direcció General d'Ordenació i Innovació Educativa i Política Lingüística resoldrà aquesta convocatòria i publicarà la relació definitiva del professorat seleccionat en el Diari Oficial de la Generalitat Valenciana.  
Deu. Avaluació i certificació  
L'avaluació dels participants es realitzarà en cadascuna de les fases dels cursos. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Aquesta informació quedarà recollida en les actes-informes elaborats per tots i cadascun dels membres de l'equip docent del curs.  
L'avaluació final s'expressarà en termes d'apte o no apte.   
El professorat que supere el curs d'especialització amb la qualificació d'apte obtindrà el diploma corresponent. El professorat que no haja assolit l'aptitud podrà obtenir la certificació per l'assistència al curs.  
Per tal d'obtenir tant el diploma d'especialista com el certificat d'assistència cal haver participat almenys en el 85% de les activitats programades.  
Onzè. Resolució  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Per a fer possible un desplegament correcte i una adequada execució d'aquesta ordre, es faculta la Direcció General d'Ordenació i Innovació Educativa i Política Lingüística perquè dicte les disposicions adients per a la seua aplicació.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 8 de maig de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases per a la convocatòria del curs  
d'especialització en educació infantil  
Primera. Objectiu i nombre de places  
L'objectiu d'aquest curs és posar a l'abast del participant els fonaments científics i didàctics de l'educació infantil que li permeten exercir amb qualitat la docència en l'educació infantil.  
S'ofereix un curs d'especialització en educació infantil amb un total de 35 places.  
Segona. Continguts del curs  
Els continguts científics i didàctics de l'especialitat d'educació infantil es desenrotllen agrupats en els mòduls que figuren tot seguit:  
I Psicosociologia  
- Desenvolupament psicoevolutiu. Desenvolupament i aprenentatge.  
- Desenvolupament afectiu social. Desenvolupament motriu. Desenvolupament cognitiu.  
- Desenvolupament lingüístic. Trastorns més freqüents en aquest procés.  
- Necessitats educatives especials més freqüents en l'Educació Infantil. L'alumnat en situació de risc social.  
II La LOGSE en l'educació infantil  
- Antecedents de l'educació infantil. La LOGSE. El currículum de l'educació infantil.  
- L'organització del centre d'educació infantil. Espais, materials i temps. L'organització peculiar en els centres d'Educació Infantil en el medi rural.  
- La relació família-centre. La família com a principal element de socialització. L'educador i la família.  
- L'equip docent: funcions, estratègies i documents que recullen les decisions de l'equip docent.  
III Currículum de l'Educació Infantil  
- El currículum de l'educació infantil a la Comunitat Valenciana. Característiques i elements del currículum. Nuclis de concreció curricular: el projecte educatiu i el projecte curricular de centre.  
- Les àrees del currículum de l'educació infantil. Objectius, continguts, orientacions didàctiques i avaluació.  
- Estratègies i recursos per al desenvolupament del llenguatge oral. Aproximació al codi lectoescriptor. La literatura infantil.  
- Didàctica de l'educació musical, de l'educació plàstica i visual i de l'expressió corporal i dramàtica en educació infantil.  
- Didàctica de les matemàtiques.  
- L'infant i la cultura audiovisual. Les noves tecnologies com a recurs didàctic en l'educació infantil.  
- Els temes transversals en l'educació infantil. Tractament didàctic.  
- L'atenció a la diversitat de l'alumnat. Adaptacions curriculars. La integració escolar com a resposta educativa.  
- La programació d'aula. Propostes metodològiques per a aquestes edats. La coordinació entre l'Educació Infantil i Primària.  
- L'avaluació en l'Educació infantil: funcions, estratègies i instruments.  
Tercera. Barem de la documentació presentada  
- Cursos, màsters i programes de formació en educació preescolar o infantil de més de 50 hores: 0,5 punts.  
- Seminaris i grups de treball d'Educació infantil fins 50 hores: 0,5 punts.  
- Formació en centres en Educació infantil fins 50 hores: 0,5 punts.  
- Assistència a congressos, jornades d'educació preescolar o infantil (de 15 a 80 hores): 0,3 punts  
- Activitats de formació no relacionades amb l'educació infantil: 0,2 punts  
- Publicacions relacionades amb l'educació preescolar o infantil (llibres amb ISBN): 0,5 punts.  
- Publicacions relacionades amb l'educació preescolar o infantil (articles amb ISSN): 0,3 punts.  
- Publicacions relacionades amb l'educació: 0,3 punts (amb ISBN o ISSN).  
Els mèrits acadèmics, professionals o de qualsevol tipus relacionats amb aquesta convocatòria es justificaran mitjançant els certificats corresponents i per als funcionaris s'ajustaran a allò que estableix l'Ordre de 8 de juny de 1994 (DOGV de 17 d'agost de 1994).  
Quarta. Estructura i calendari de realització del curs  
El curs es realitzarà de juliol de 1996 a setembre de 1997, segons el calendari següent:  
Fase A, intensiva; sessions lectives i de treball de seminaris de 250 hores. Calendari de 1996: juliol, de l'1 al 5, de 8 al 12 i de 15 al 19; setembre, del 2 al 6 i del 9 al 13. Calendari de 1997: 30 de juny i juliol, de l'1 al 4, del 7 al 11 i del 14 al 18; setembre, de l'1 al 5 i del 8 al 12.  
Fase B, extensiva; 1996-97 període d'octubre a juny, que comprèn:  
- Sessions lectives i treball de seminaris per a la qual cosa es dedicarà una vesprada setmanal amb un total de 35 setmanes amb horari de 16 a 20 hores. Total d'hores, 140.  
- Dues jornades monogràfiques, 10 hores.  
- Pràctiques docents:  
a) Supervisades per l'assessor d'Educació infantil del CEP al qual pertany el centre on es desenvolupen les pràctiques.  
b) Sessions de 2 hores setmanals d'octubre a juny. Total d'hores, 100.  
Cinquena. Avaluació  
L'avaluació dels participants al curs es realitzarà mitjançant les qualificacions de cadascuna de les fases. Aquesta informació quedarà recollida en les actes informes elaborades per cada professor del curs i pels tutors de les pràctiques.  
ANNEX II  
Bases per a la convocatòria del curs  
d'especialització en educació musical  
Primera. Objectiu, nombre de places i requisits  
L'objectiu d'aquest curs és l'aprofundiment en els fonaments científics i didàctics de l'educació musical per a posar a l'abast del professorat participant instruments que li permeten exercir amb qualitat la docència en l'Educació Primària en aquesta especialitat.  
S'ofereix un curs d'especialització en educació musical amb un total de 35 places. Aquest curs té una durada de 540 hores.  
A més dels requisits establerts en l'ordre, per participar en el curs d'especialització en educació musical cal que es dispose d'un horari lectiu en l'àrea d'educació musical d'almenys 3 hores setmanals.  
Segona. Continguts del curs  
Els continguts científics i didàctics de l'especialitat d'educació musical es desenrotllen agrupats en els mòduls que hi figuren tot seguit:  
Llenguatge musical 40 hores  
Formació vocal i auditiva 40 hores  
Formació instrumental 80 hores  
Formació rítmica i dansa 40 hores  
Agrupacions musicals 80 hores  
Música i cultura 40 hores  
Didàctica de l'expressió musical 80 hores  
El currículum de l'educació musical  
en l'Educació Primària 40 hores  
Pràcticum 100 hores  
Tercera. Contingut de la prova pràctica de selecció dels participants  
El contingut gira al voltant de l'acreditació d'aptitud i de coneixements musicals necessaris previs a la realització del curs. Constarà de dues parts que es realitzaran per cada candidat en el mateix dia.  
Primera prova: a) dictat musical a una veu; b) lectura a primera vista, rítmica (un passatge de 16 compassos) i melòdica; c) cantar una cançó de lliure elecció, vocalitzacions.  
Segona prova: interpretació d'una obra musical de lliure elecció aportada per l'aspirant amb un instrument melòdic o harmònic.  
La realització d'aquestes proves la duran a terme assessors de música dels CEP i membres de l'equip docent del curs.  
Lloc de realització: CEP de València, C/ Juan de Garay, 25. Tel. 469.38.93  
Quarta. Barem per a la documentació presentada  
Superades aquestes proves s'aplicaran els criteris de selecció establerts en el punt novè d'aquesta ordre. En les sol·licituds amb la mateixa situació s'aplicarà el barem següent:  
A) Per estudis musicals reglats:  
- Per cada curs de solfeig aprovat oficialment: 1 punt.  
- Per cada curs aprovat d'instrument o de cant: 1 punt.  
B) Per altres estudis musicals:   
- Per cada curs "Música a l'escola" amb aptitud: 0'6 punts.  
- Per altres cursos de formació musical (pedagogia musical, direcció, cant, etc.) la participació als quals acredite haver superat una prova de selecció prèvia o una prova final de coneixements. Per cada 10 hores 0'1 punt. Màxim: 1'4 punts.   
C) Per l'experiència docent musical reglada:  
- Dins l'horari lectiu escolar, 0'4 punts/any, màxim: 1'2 punts.  
- Com a activitat complementària 0'2 punts/any, màxim: 0'8 punts.  
En cas d'empat, serà seleccionada la persona amb més antiguitat.  
Cinquena. Documentació específica  
A més de la documentació requerida en aquesta ordre es presentarà:  
- Escrit de la direcció del centre on es faça constar que el participant disposarà en el seu horari lectiu d'almenys 3 hores setmanals d'atenció a classes d'educació musical.  
- Certificat mèdic que acredite la capacitació per a l'activitat vocal i cant, presentat solament per aquells candidats als quals se'ls-hi requeresca expressament atenent el resultat de la prova pràctica vocal.   
- De la mateixa manera es presentaran tots aquells documents que es posseesquen relacionats amb la base anterior per tal que la comissió prioritze i selecciones els participants.  
Es valorarà sols allò que estiga suficientment documentat.  
Sisena. Estructura i calendari de realització del curs  
El curs es realitzarà de juny de 1996 a setembre de 1997 en horari de matí i vesprada, segons el calendari següent:  
Fase A intensiva 1996: sessions lectives amb un total de 186 hores.   
Calendari: juny 25-28; juliol 1-5, 8-12, 15-19; setembre 2-6, 9-13 i 16-18 .  
Fase B extensiva 1996-97: període d'octubre a juny amb un total de 174 hores que comprèn:  
- Un curset monogràfic sobre la pedagogia musical Orff.  
- Treball de grup, per a la qual cosa es constituiran seminaris adscrits als CEP amb el criteri d'agrupar als participants en funció de la seua proximitat geogràfica. Per aquest concepte es dedicarà una vesprada setmanal, de setembre a juny, amb horari de 15'30 a 19 h. tot combinant l'aprofundiment dels continguts del curs i l'elaboració de materials curriculars.  
- Pràctiques docents. Estan plantejades sota dues modalitats: unes desenrotllades amb l'assessorament d'especialistes, amb un total de 18 hores; altres realitzades en el propi centre on presta serveis cada participant, a raó de 3 sessions setmanals d'octubre a juny, computables per un total de 62 hores. En ambdós casos les pràctiques es realitzaran en els tres cicles de primària.  
Fase C intensiva 1997: que comprendrà les sessions lectives amb un total de 180 hores.  
Calendari: juny 25, 26, 27 i 30; juliol 1-4, 7-11, 14-18; setembre 1-5, 8-12, 15-17.   
Complement del contingut del curs és la realització i entrega de tots aquells treballs que encarreguen els professors/es i assessors/es responsables de cada mòdul, així com els materials desenrotllats en les pràctiques docents recollits en un projecte memòria que es lliurarà a les assessories respectives abans de finalitzar el curs.  
Setena. Avaluació  
L'avaluació dels participants al curs es realitzarà mitjançant qualificacions en cada mòdul de programació en cadascuna de les fases. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Aquesta informació quedarà recollida en les actes-informes elaborats per cada professor/a del curs. A l'hora de l'avaluació i de la certificació final és un requisit la presentació individualitzada dels treballs encarregats pel professorat i del projecte-memòria.   
ANNEX III  
Bases per a la convocatòria del curs  
d'especialització d'educació física  
Primera. Objectiu, nombre de places i requisits  
L'objectiu d'aquest curs és l'aprofundiment en els fonaments científics i didàctics de l'educació física objecte de l'especialització.  
S'ofereix un curs d'especialització en educació física, a València, de 40 places.   
A més dels requisits establerts en l'Ordre, per participar en el curs d'especialització en educació física cal que es dispose d'un horari lectiu en l'àrea d'educació física d'almenys 10 hores setmanals.  
Segona. Continguts  
Aprenentatge i desenvolupament motor 60 hores  
Bases Biològiques i fisiològiques del moviment 60 hores  
Teoria i pràctica de l'acondicionament físic 60 hores  
Bases teòriques de l'educació física 60 hores  
Didàctica de l'educació física 120 hores  
El currículum de l'àrea en l'Educació Primària 40 hores  
Practicum 100 hores  
Tercera. Contingut de la prova pràctica de selecció dels participants  
El professorat sol·licitant que reuneixi els requisits demanats en aquesta ordre, realitzarà les proves d'accés, a què seran prèviament convocats. Es confeccionarà una llista per ordre de la puntuació obtinguda. La prova d'accés consistirà en les proves d'aptitud física següents:  
Primera prova: recórrer en zig-zag un circuit de cinc cons en línia, amb una separació de dos metres entre cadascun, votant un baló de voleibol en recorregut d'anada i tornada. Després de superar l'últim con del recorregut d'anada es realitzaran llançaments del baló amb la mà fins obtenir tres dianes sobre un blanc d'un metre de diàmetre, situat en la paret a dos metres i mig de distància i tenint la vora inferior situada a un metre i mig de terra; a continuació es realitzaran llançaments del baló amb el peu fins obtenir tres dianes sobre una superfície delimitada d'un metre i mig d'ample per un metre d'alt, col·locada a ras de terra i sota de l'anterior.  
Mínims establerts: homes, vint segons; dones, vint-i-quatre segons.  
Segona prova: Tombat cara amunt amb les cames flexionades i subjectant una pilota amb el bescoll, pujar i baixar el tronc repetidament durant trenta segons.  
Mínims establerts: homes, quinze vegades; dones, dotze vegades.  
Tercera prova: 9 per 4. Partir d'una línia d'eixida fins una altra situada a nou metres; agafar un soc de fusta, dur-lo i deixar-lo en la línia d'eixida; repetir el recorregut fent el mateix amb un segon soc de fusta.  
Mínims establerts: homes, onze segons; dones, dotze segons.  
Quarta prova: cursa continuada de nou minuts.   
Mínims establerts: homes, 2.000 metres; dones, 1.500 metres.  
Quarta. Barem per a la documentació presentada  
Superades aquestes proves s'aplicaran els criteris de selecció establerts en el punt novè d'aquesta ordre. En les sol·licituds amb la mateixa situació s'aplicarà el barem següent:  
a) Titulacions esportives expedides per federacions esportives oficials. (màxim 5 punts)   
- Entrenador nacional 3 per títol  
- Entrenador regional 1,5 per títol  
- Monitor 0,5 per títol  
b) Experiència en activitats pròpies de l'àrea d'educació física (màxim 8 punts)  
- Per participar en campanyes esportives institucionals:   
. Com a delegat o entrenador en campanyes d'esport escolar  
de la Generalitat Valenciana (màxim 3 punts)  
. Com a entrenador en clubs o federacions (màxim 1 punt)  
- Per participar en l'organització d'activitats de l'àrea d'educació física internes i/o extraescolars reconegudes pel Consell de Centre i APA (màxim 2 punts)  
- Experiència d'innovació i reforma en educació física (màxim 2 punts)  
c) Experiència investigadora i publicacions en matèria d'educació física i esports (màxim 5 punts).  
- Llibres publicats (màxim 3 punts)  
- Activitats publicades (màxim 2 punts)  
- Assistència a cursos, congressos, simposis o jornades de perfeccionament (màxim 3 punts)  
En el cas d'empat, serà seleccionada la persona amb més antiguitat.  
Cinquena. Documentació específica  
A més de la documentació requerida en aquesta ordre es presentarà :  
- Escrit de la direcció del centre on es faça constar que el participant disposarà en el seu horari lectiu d'almenys 10 hores setmanals d'atenció a classes d'educació física.  
- Certificat mèdic oficial que acredite la capacitació per a l'exercici físic.  
- De la mateixa manera, es presentaran tots aquells documents que es poseesquen relacionats amb la base anterior per tal que la comissió prioritze i seleccione els participants.  
Es valorarà sols allò que estiga suficientment documentat.  
Sisena. Característiques del curs, estructura i calendari  
El curs s'estructurarà d'acord amb la distribució següent:  
Curs 1995-1996  
Els continguts de les diferents assignatures que es despleguen en els blocs teòrics han d'adequar-se a les característiques de l'Educació Primària i, necessàriament, han d'estar enfocats a la pràctica docent dels participants.  
Teoria 1 . Fase intensiva equivalent a 100 hores.  
\* Juliol 96. Fase intensiva amb una durada de 100 hores.  
A partir del 25 de juny i durant el mes de juliol de 1996, es desenvoluparà amb caràcter intensiu un bloc de teoria 1.  
Aquest bloc de teoria 1 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
Curs 1996-1997  
Teoria 2. Fase intensiva equivalent a 50 hores.  
\* Setembre 96. Fase intensiva amb una durada de 50 hores.  
Entre els dies 2 i 13 del mes de setembre es desenvoluparà amb caràcter intensiu un bloc de teoria 2.  
Aquest bloc de teoria 2 es farà en el Complex Educatiu de Cheste, en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
Teoria 3. Fase extensiva equivalent a 120 hores  
Durant el curs 96/97 es desenvoluparan els mòduls teòrics, per un total de 120 hores, corresponents a didàctica de l'educació física. Amb aquesta finalitat, es constituiran seminaris als CEP, amb el criteri de proximitat geogràfica entre els participants. Els seminaris es reuniran els dimecres, durant 30 sessions, de 15.30 fins les 20 hores amb l'atenció d'un professor-assessor.   
Pràctica. Fase extensiva equivalent a 100 hores.   
Amb la finalitat d'aplicar i contrastar els coneixements teòrics durant el curs es desenvoluparà una fase pràctica que ocuparà part de l'horari laboral equivalent al mòdul de 100 hores de pràcticum. Les pràctiques docents es recolliran en un projecte-memòria que es lliurarà al professorat-tutor abans de finalitzar el curs.  
Teoria 4. Fase intensiva equivalent a 90 hores  
\* Juliol 97. Fase intensiva amb una durada de 90 hores.  
A partir del 25 de juny i durant el mes de juliol de 1997, es desenvoluparà amb caràcter intensiu un bloc de teoria 4.  
Aquest bloc de teoria 4 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
Teoria 5. Fase intensiva equivalent a 40 hores.  
\* Setembre 97. Fase intensiva amb una durada de 40 hores.  
Entre els dies de l'1 al 12 de setembre de 1997, es desenvoluparà amb caràcter intensiu un bloc de teoria 5.  
Aquest bloc de teoria 5 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
ANNEX IV  
Bases per a la convocatòria del curs d'especialització  
de llengua estrangera (anglès)  
Primera. Objectius, nombre de places i lloc de realització  
L'objectiu d'aquest curs és l'aprofundiment en els aspectes lingüístics i didàctics de la llengua anglesa, per a posar a l'abast del professorat participant instruments que li permeten exercir amb qualitat la docència d'aquesta llengua estrangera en l'Educació Primària.  
S'ofereix un curs d'especialització en llengua estrangera-anglès amb una oferta total de 35 places. Aquest curs té 500 hores de durada. Les sessions lectives d'aquest curs es realitzaran:  
a) Durant les fases intensives, a la Universitat de València i  
b) La fase extensiva als centres de professors als quals hi ha assessoria de llengua estrangera de Primària.   
Segona. Continguts del curs d'especialització en llengua estrangera-anglès  
a) Coneixement de l'idioma estranger (comprensió i expressió oral i escrita). Continguts lingüístics:   
- Desenvolupament de la competència comunicativa: competència gramatical, discursiva, sociolingüística, estratègica i sociocultural.  
- Coneixement i reflexió al voltant del sistema de la Llengua Anglesa: fonologia, morfologia, sintaxi i semàntica.  
- Elaboració d'un pla de treball que permeta al professorat participant avançar de forma autònoma en el desenvolupament dels continguts abans esmentats.  
b) Continguts didàctics:   
- Coneixement dels elements del currículum de les Llengües Estrangeres a l'Educació Primària. Els objectius, els blocs de continguts i els criteris d'avaluació.  
- Revisió o adaptació dels elements del Projecte Curricular de l'àrea de Llengua Estrangera: selecció dels continguts, criteris de distribució per cicles i proposta de seqüenciació.  
- Anàlisi de diferents mètodes i enfocaments didàctics amb especial atenció a les investigacions més recents al voltant de com s'aprèn i com s'ensenya una llengua estrangera.  
- El concepte de llegir i la comprensió lectora. Els objectius de la lectura i les estratègies de comprensió global i específica.  
- El concepte d'escriure. La diversitat textual, els diferents destinataris i intencions comunicatives. La correcció del treball escrit.  
- La comunicació oral. Diferents situacions comunicatives orals: lúdiques, informatives i interpersonals.  
- Planificació i elaboració de materials d'aula que contribuesquen al desenvolupament de qualsevol element del currículum.  
- Practicum  
Tercera. Contingut de la prova pràctica de selecció dels participants  
El professorat sol·licitant que tinga els requisits demanats al punt cinquè, apartat a) d'aquesta ordre, realitzarà una prova de coneixements bàsics de llengua anglesa, de caràcter selectiu per a l'accés al curs d'especialització, que consistirà en:  
- Comprensió d'un text o diàleg oral, de nivell intermedi  
- Prova de nivell intermedi d'elecció múltiple sobre l'ús de l'idioma  
- Prova de nivell intermedi de comprensió i expressió escrita  
Aquesta prova serà realitzada per la Universitat amb la que es convenia la realització del curs, en el lloc i la data que es comunicarà als sol·licitants en fer-se públiques les llistes dels admesos per a fer la prova d'accés.  
La comissió seleccionadora confeccionarà una llista del professorat que supere aquesta prova, ordenada segons allò que s'estableix al punt novè d'aquesta ordre.  
Quarta. Documentació específica  
El professorat presentarà la documentació requerida en l'apartat sisè d'aquesta ordre. Quant a l'escrit de la direcció del centre cal fer constar el compromís del centre de que el professor/a impartirà llengua anglesa en el seu horari lectiu, dins la programació anual, a raó d'un mínim de 3 hores setmanals, com a pràctiques docents del curs d'especialització. Es presentaran, igualment, tots aquells documents que es posseesquen per tal que la comissió prioritze i seleccione els participants. Es valorarà sols allò que estiga suficientment documentat.  
Cinquena. Estructura i calendari de realització dels cursos  
Cada curs comprèn el conjunt d'activitats següents:   
a) Les sessions lectives de contingut teòrico-pràctic.  
b) El treball en seminaris, la constitució dels quals es realitzarà amb el criteri de proximitat geogràfica entre els participants dins l'àmbit dels CEP que compten amb assessoria de llengua estrangera de Primària. Els seminaris es reuniran setmanalment coordinats per l'assessoria corresponent.  
c) Les pràctiques docents de llengua anglesa, al llarg del curs 1996-97, impartides dins l'horari lectiu, en el centre on cada participant presta els seus serveis, a raó d'un mínim de tres hores setmanals, les quals estaran coordinades a través del treball de seminaris.  
Cada participant al curs, abans de la seua finalització, entregarà a l'assessor/a respectiu el recull dels treballs que per encàrrec del professorat de cada mòdul es demanen de realitzar individualment i/o en grup.  
Els cursos s'estructuren en fases intensives i extensives d'acord amb la distribució i calendari següent:  
Fase intensiva, es realitzarà al llarg de finals de juny, juliol i setembre de 1996, en horari de matí i vesprada dedicat fonamentalment al mòdul de coneixement de la llengua anglesa.  
Fase extensiva, curs acadèmic 1996-97, es realitzarà d'octubre a juny en sessions d'una vesprada setmanal, a raó de 4 hores per sessió, dedicades al mòdul de llengua anglesa (gramàtica, fonètica, lèxic, funcions) i al mòdul de metodologia-didàctica de la llengua anglesa tot combinant el treball de gran grup i de seminaris amb les pràctiques docents impartides per cada professor en el seu centre.  
Fase intensiva, es realitzarà al llarg de finals de juny, juliol i setembre de 1997, en horari de matí i vesprada, dedicat tant als aspectes lingüístics com als metodològics de la llengua anglesa.  
ANNEX V/ ANEXO V


Còpia Permalink ELI